15 नवंबर, 2000 को बिहार के एक हिस्से को काट कर झारखंड राज्य का गठन हुआ। उसके लिए बिहार से 79 लाख हेक्टेयर भौगोलिक क्षेत्र को काट कर अलग किया गया। झारखंड प्राकृतिक रूप से हरा भरा क्षेत्र है। यहां की करीब 29 फीसदी धरती वनभूमि है। हालांकि काफी वनभूमि पर अब खेती हो रही है। फिर भी यहां की अर्थव्यवस्था का मुख्य आधार खनिज और कृषि है। 80 फीसदी ग्रामीण आबादी कृषि पर निर्भर है। इस आबादी का रोजगार और आय का प्राथमिक साधन कृषि ही है। आर्थिक रूप से अन्य क्षेत्रों में झारखंड प्रगति के पथ पर है, परंतु यहां की कृषि आज भी उपेक्षित है। इस कारण किसानों की आर्थिक स्थिति दयनीय है। यहां की खेती के लिए आधारभूत संरचना के विकास पर किया गया एक भी काम नजर नहीं आता है।